Lee Marvin

Lee Marvin (* 19. február 1924, New York, New York, USA† 29. august 1987, Tucson, Arizona) bol americký filmový herec. Medzi jeho najznámejšie úlohy patrí postava veliteľa vo filme The Dirty Dozen alebo úloha v komediálnom westerne Cat Ballou s Jane Fondovou v hlavnej úlohe, za ktorú dostal cenu Americkej filmovej akadémie Oscar.

 Životopis  
Ako herec stvárňoval drsných, tvrdých a športovo založených mužov v rôznych westernových, akčných, kriminálnych a vojnových filmoch. Na začiatku svojej hereckej kariéry hral skôr menšie epizódne úlohy kriminálnikov, radových vojakov a ľudí na okraji spoločnosti. Postupne sa však vypracoval na uznávaného herca.

Mal slávnych predkov, ktorí sa významne zapísali do amerických dejín. Jeho otec bol potomkom Matthewa Marvina, ktorý je považovaný za jedného zo zakladateľov amerického mesta Hartford. Jeho matka pochádzala z rodiny Augustína Washingtona, ktorý bol bratom prvého prezidenta USA George Washingtona. Študoval na niekoľkých amerických školách, žiadnu z nich však nedokončil. Vstúpil do armády Spojených štátov, kde slúžil v 4. divízii americkej námornej pechoty ako ostreľovač. Táto jednotka bojovala počas  2.svetovej vojny v Tichomorí v bitke o ostrov Saipan. Lee bol v tejto bitke ranený, následne bol vyznamenaný purpurovým srdcom a uvoľnený z vojenskej služby. Tieto vojnové skúsenosti ho poznamenali na celý život. 

Krátku dobu hral v divadle ako herec v rôznych vedľajších a epizódnych úlohách. V roku 1950 sa presťahoval do New Yorku. Svoje skúsenosti a znalosti z vojnového obdobia neskôr uplatnil v Hollywoode, kde okrem svojej hereckej práce často pomáhal ako vojenský poradca pri natáčaní vojnových filmov a westernov. 

Skutočný filmový debut prišiel v roku 1951 v snímke You're in the Navy Now, kde si zahral s Gary Cooperom, ale aj s vtedy ešte úplne neznámym hercom Charlesom Bronsonom. Od polovice 50. rokov jeho herecká hviezda postupne stúpala nahor. Po veľkom množstve drobných epizódnych rolí sa dostavil úspech v televíznom seriáli M Squad, kde hral postavu tvrdého chicagského policajta. Na začiatku 60. rokov hral významné úlohy v troch snímkach s Johnom Waynom.

Filmografia, výber

1952 The Duel at Silver Creek
1953 The Wild One
1953 Seminole
1953 Gun Fury
1953 The Big Heat
1954 The Caine Mutiny
1955 Bad Day at Black Rock
1956 Attack
1961 Comancheros
1962 The Man Who Shot Liberty Valance
1963 Donovanov útulok (Donovan's Reef)
1964 Loď bláznov (Ship of Fools)
1965 Cat Ballou - zisk Oscara
1966 The Professionals
1967 The Dirty Dozen
1968 Peklo v Pacifiku (Hell in the Pacific)
1969 Paint Your Wagon 
1970 Monte Walsh
1972 Prime Cut
1972 Rodeo v Mexiku (Pocket Money)
1974 The Klansman
1974 The Spikes Gang
1976 Shout at the Devil
1976 Great Scout and Cathouse Thursday
1978 Avalanche Express
1980 The Big Red One
1981 Na život a na smrť (Death Hunt)
1985 The Dirty Dozen: The Next Mission
1986 Delta Force

 Iné projekty 

 Externé odkazy 

 Zdroje 

Kategória:Filmoví herci USA
Kategória:Držitelia Oscara za najlepší mužský herecký výkon v hlavnej úlohe
Kategória:Držitelia ceny BAFTA za najlepšieho herca v hlavnej úlohe
Kategória:Držitelia ceny Zlatý glóbus za najlepší mužský herecký výkon (komédia/muzikál)
Kategória:Osobnosti z New Yorku